**Notă informativă**

la proiectul hotărîrii Guvernului „Cu privire la repartizarea

mijloacelor financiare”

**Numele iniţiatorului şi a autorului, precum şi a participanţilor la elaborarea proiectului. Scopul şi obiectivele.**

Proiectul hotărârii Guvernului „Cu privire la repartizarea mijloacelor financiare” a fost elaborat de către Cancelaria de Stat, în comun cu Centrul pentru Implementarea Reformelor, în vederea executării prevederilor art. 3 lit. c) din Legea bugetului de stat pentru anul 2017 nr.279 din 16 decembrie 2016, în scopul repartizării mijloacelor financiare bugetate pentru implementarea Strategiei de reformă a administrației publice.

**Expunerea problemelor abordate în proiect prin prisma cadrului normativ în vigoare, argumentarea necesităţii de reglementare, evidenţierea elementelor noi.**

Implementarea eficientă şi coordonată, la nivel guvernamental, a reformelor statuate în documentul strategic nominalizat constituie o prioritate a Guvernului. În acest sens, a fost instituit Centrul de Implementare a Reformelor prin Hotărîrea Guvernului nr.11 din 18 ianuarie 2017, pentru a asigura asistenţa necesară în vederea creeării unui sistem modern de administrare.

Proiectul în cauză prevede repartizarea alocaţiilor aprobate în bugetul de stat pentru anul curent, Cancelariei de Stat, în vederea acoperirii cheltuielilor legate de instituirea și funcționarea Centrului de Implementare a Reformelor, în corespundere cu normele juridice ce reglementează finanţarea activităţii acestuia (art.21 din HG nr.11/2017).

**Fundamentarea economico-financiară**

Potrivit Legii bugetului de stat pentru anul 2017 au fost aprobate mijloace financiare pentru implementarea Strategiei de reformă a administrației publice în sumă de 40000, 0 mii lei. Proiectul în cauză prevede repartizarea alocaţiilor în sumă de 5970,3 mii lei, Centrului de Implementare a Reformelor.

**Consultarea publică a proiectului**

În scopul respectării prevederilor Legii nr. 239-XVI din 13 noiembrie 2008 privind transparenţa în procesul decizional, proiectul respectiv este plasat pe pagina [www.particip.gov.md](http://www.particip.gov.md).

Concomitent, proiectul hotărîrii Guvernului „Cu privire la repartizarea mijloacelor financiare” se remite spre avizare Ministerului Finanţelor, conform prevederilor art. 40 al Legii nr. 317-XV din 18 iulie 2003, cu expedierea ulterioară Ministerului Justiţiei şi Centrului Naţional Anticorupţie pentru a fi supus expertizei juridice şi respectiv, anticorupţie în corespundere cu procedura stabilită la art.41 din legea menţionată.

Secretar general al Guvernului Lilia PALII